SK Úradný vestník Európskej únie C 41/13

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2018/C 41/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„LENTILLE VERTE DU PUY“

EÚ č.: PDO-FR-0202-AM02 – 18.5.2017

CHOP ( X ) CHZO ( )

1. Skupina žiadateľov a oprávnený záujem

Comité de Défense et de Gestion de la Lentille verte du Puy AOC – Immeuble Interconsulaire 16 boulevard Président Bertrand 43000 Le Puy-en-Velay FRANCE Tel +33 471072133 E-mail: contact@lalentillevertedupuy.com

Comité de Défense et de Gestion de la Lentille verte du Puy AOC pozostáva z hospodárskych subjektov CHOP „Lentille verte du Puy“ (pestovatelia, podniky na zber a baliarne), a preto má oprávnený záujem predložiť žiadosť o zmenu.

2. Členský štát alebo tretia krajina

Francúzsko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☒ Dôkaz o pôvode — ☒ Spôsob výroby — ☐ Súvislosť — ☒ Označovanie — ☒ Iné: zemepisná oblasť, súvislosť, kontaktné údaje kontrolných štruktúr, vnútroštátne požiadavky

4. Typ zmeny (zmien)

— ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Položka „Opis výrobku“

Uvádza sa maximálny obsah vlhkosti (16 %) šošovice, ako aj skutočnosť, že „zvraštená a naklíčená šošovica nemôže niesť označenie pôvodu ‚Lentille verte du Puy‘“. Tieto prvky umožňujú lepšie vymedziť výrobok v súlade s tým, čo bolo stanovené pri jeho uznaní.

Časť „vďaka ktorým sa rýchlo uvarí“ sa odstránila z tejto položky a premiestnila do kapitoly „Prvky, z ktorých vyplýva súvislosť so zemepisným prostredím“.

Časť „opis“ z platnej špecifikácie „Označenie ‚Lentille verte du Puy‘ je vyhradené pre šošovicu s priemerom 3,25 – 5,75 mm a tmavým zelenomodrým mramorovaním na svetlozelenom pozadí, ktorá má tenkú šupku a nemúčnaté jadro, vďaka ktorým sa rýchlo uvarí.“ sa preto nahrádza opisom „Označenie ‚Lentille verte du Puy‘ je vyhradené pre šošovicu s priemerom 3,25 – 5,75 mm, maximálnym obsahom vlhkosti 16 % a tmavým zelenomodrým mramorovaním na svetlozelenom pozadí, ktorá má tenkú šupku a nemúčnaté jadro. Zvraštená a naklíčená šošovica nemôže niesť označenie pôvodu ‚Lentille verte du Puy‘.“

Položka „Dôkaz o pôvode“

Položka „Dôkaz o tom, že výrobok pochádza z vymedzenej zemepisnej oblasti“ sa skonsolidovala a zahŕňa ustanovenia týkajúce sa povinností nahlasovania, vedenia registrov o vysledovateľnosti výrobku a o monitorovaní výrobných podmienok, ako aj ustanovenia týkajúce sa kontroly výrobku:

— Opísal sa obsah a spôsoby podávania hlásení o identifikácii hospodárskych subjektov, hlásení o sejbe, zbere a skladových zásobách šošovice, ako aj hlásení potrebných na poznanie a monitorovanie šošovice určenej na uvedenie na trh s označením pôvodu.

— V súlade s výrobnými podmienkami vymedzenými v kapitole „Spôsob výroby“ sa vytvoril zoznam informácií, ktoré musia zaznamenať dotknuté hospodárske subjekty v súvislosti s pestovaním šošovice, jej sušením a evidenciou suroviny.

— Vymedzili sa spôsoby kontroly: analytická a organoleptická skúška odberom vzoriek zo šarží balenej šošovice alebo šošovice pripravenej na balenie, z toho analytická skúška týkajúca sa aspoň obsahu vlhkosti a vizuálna a čuchová organoleptická skúška.

Cieľom týchto ustanovení je zabezpečiť vysledovateľnosť a umožniť kontrolu dodržiavania ustanovení špecifikácie hospodárskymi subjektmi, ako aj kontrolu súladu výrobku s požiadavkami špecifikácie.

Položka „Spôsob výroby“

Odroda: Slová „línie nazvanej ‚Anicia‘ pochádzajúcej z odrody Lens esculenta puyensis“ sa nahradili slovami „odrody nazvanej ‚Anicia‘ pochádzajúcej z druhu Lens culinaris Med.“ s cieľom používať presné názvy druhu a odrody zapísaných v oficiálnom katalógu druhov a odrôd bez toho, aby sa zmenila odroda používaná na výrobu „Lentille verte du Puy“. Doplnilo sa takisto, že šošovica pochádza z certifikovaného osiva alebo osiva z úrody hospodárskeho podniku pestovateľa. Týmto doplnkom sa prihliada na pestovateľské postupy hospodárskych subjektov a zabezpečuje pestovanie požadovanej odrody.

Veta „Šošovica oprávnená niesť označenie musí pochádzať z osiva patriaceho do línie nazvanej ‚Anicia‘ pochádzajúcej z odrody Lens Esculenta Puyensis.“ z platnej špecifikácie sa preto nahrádza vetou „Šošovica oprávnená niesť označenie pôvodu ‚Lentille verte du Puy‘ patrí do odrody nazvanej ‚Anicia‘ pochádzajúcej z druhu Lens culinaris Med. species. Šošovica pochádza z certifikovaného osiva. Pestovatelia však môžu použiť osivo z úrody svojho hospodárskeho podniku.“

Striedanie plodín: Veta „Striedanie plodín je povinné“ uvedená na technické a zdravotné účely sa nahrádza presnejším ustanovením, v ktorom sa stanovuje, že „medzi dvoma sejbami šošovice na tej istej parcele sa najmenej jeden rok musia pestovať medziplodiny“.

Sejba: Doplnilo sa obdobie sejby. Je stanovené medzi 15. februárom a 31. májom, lebo je to optimálny čas na sejbu tejto jarnej plodiny.

Hnojenie: Uviedlo sa, že zákaz používania hnojív na báze primárnych živín (dusík, fosfor, draslík) počas hospodárskeho roka sa týka pridávania hnojív „minerálneho pôvodu“. Vďaka tomu je možné vyhnúť sa akejkoľvek nejednoznačnosti, keďže hnojenie organickými hnojivami a vápnikom je možné.

Odstraňovanie vňate: Uviedlo sa, že zákaz používania prípravkov na odstraňovanie vňate alebo herbicídnych prípravkov sa nevzťahuje na prípravky schválené na pestovanie šošovice, že tento zákaz sa uplatňuje kedykoľvek počas vegetatívneho cyklu šošovice a že v prípade herbicídnych prípravkov sa zameriava na neselektívne herbicídy. Tieto spresnenia sú užitočné pre kontrolu a ich cieľom je lepšie porozumenie pôvodnému ustanoveniu.

Veta z platnej špecifikácie „Počas roka pestovania šošovice nie je prípustné žiadne hnojenie hnojivami na báze primárnych živín, ani používanie prípravkov na odstraňovanie vňate, či používanie herbicídnych prípravkov.“ sa preto upravuje na vety „Počas roka pestovania šošovice sa nepoužíva žiadne hnojenie hnojivami minerálneho pôvodu na báze primárnych živín (dusík, fosfor, draslík).“, „S výnimkou prípravkov schválených na pestovanie šošovice je používanie prípravkov na odstraňovanie vňate alebo herbicídnych prípravkov na šošovici prísne zakázané kedykoľvek počas jej vegetatívneho cyklu“.

Zber, predbežné čistenie a skladovanie: Minimálne vybavenie potrebné pre zberné a skladovacie stredisko je uvedené v špecifikácii výrobku: každé zberné a skladovacie stredisko je vybavené aspoň:

— zariadením na predbežné čistenie (čistiace a separačné zariadenia),

— meračom vlhkosti,

— mostovou váhou alebo dávkovacou váhou,

— vetracím alebo prenosovým systémom,

— rôznymi skladovacími jednotkami s evidenciou a uvedeným obsahom.

Tieto zariadenia sú skutočne potrebné na zber a skladovanie opísané v špecifikácii.

Okrem toho sa doplnilo ustanovenie: „maximálna veľkosť otvorov mriežok čistiacich a separačných zariadení je obmedzená na 5,75 milimetra“. Týmto ustanovením sa zaručuje dodržanie maximálneho priemeru vymedzeného pre šošovicu „Lentille verte du Puy“.

Sušenie: Upravil sa čas kontroly maximálneho obsahu vlhkosti šošovice: tento obsah vlhkosti sa stanovuje po zbere a nie v čase zberu, pričom meranie sa uskutočňuje na šošovici, ktorá už bola zozbieraná, na výstupe z čistiaceho a separačného zariadenia, ktoré umožňuje eliminovať cudzí materiál najväčších rozmerov. Takisto sa spresnili podmienky sušenia.

Veta „Obsah vlhkosti nesmie byť vyšší ako 23 % v čase zberu“ sa preto nahradila a doplnila týmito ustanoveniami:

„Obsah vlhkosti šošovice stanovený po zbere na výstupe z čistiaceho a separačného zariadenia nesmie byť vyšší ako 23 %.

Ak je obsah vlhkosti v rozsahu 16 – 23 %, šošovica sa suší, aby mala vlhkosť najviac 16 %:

— 48 hodín v prípade šošovice s obsahom vlhkosti od 20 do 23 % vrátane,

— 4 dni v prípade šošovice s obsahom vlhkosti od 19 do 20 % vrátane,

— 10 dní v prípade šošovice s obsahom vlhkosti od 17 do 19 % vrátane,

— 30 dní v prípade šošovice s obsahom vlhkosti od 16 do 17 % vrátane.

Pri každej inštalácii novej sušičky po 27. septembri 1999, t. j. po dátume predchádzajúcej zmeny špecifikácie, sa musí povinne nainštalovať výmenník vzduchu. V prípade sušičiek, ktoré už boli inštalované k tomuto dátumu a nemajú výmenník vzduchu, je povinná úprava predkomôrky. Maximálna teplota sušenia je 100 °C s toleranciou 5 % nad touto teplotou.“

Všetky uvedené ustanovenia sú potrebné na ochranu kvality šošovice po zbere.

Skladovanie, triedenie a balenie: Doplnili sa nové ustanovenia:

— „Šošovica s označením pôvodu sa pred zabalením nesmie skladovať viac ako dva roky“,

— „Zmiešanie úrody z dvoch rokov je zakázané“,

— „Šošovica s označením pôvodu sa uvádza na trh v obale, v ktorom bola pôvodne zabalená, pričom tento obal nesmie byť otvorený ani nejako upravený“,

— „Predaj sypanej šošovice je zakázaný“,

— „Podiel cudzieho materiálu, prachu a zvyškov minerálov nesmie prekročiť 0,5 % z celkovej hmotnosti“.

Cieľom týchto ustanovení je chrániť kvalitu a pôvod výrobku a zjednodušiť vysledovateľnosť šošovice.

Z kapitoly „Spôsob výroby“ sa vypustila veta „Register sušenia umožňuje kontrolovať túto operáciu“, keďže toto ustanovenie sa opakuje a podrobne uvádza v časti „Dôkaz o pôvode“.

Doplnil sa argument týkajúci sa odôvodnenia balenia v zemepisnej oblasti s cieľom podporiť túto povinnosť stanovenú vo vnútroštátnom texte súvisiacom s predchádzajúcou zapísanou špecifikáciou [v súlade s nariadením Komisie (ES) č. 1509/2000 z 12. júla 2000]. Doplnil sa tento odsek:

„Balenie v zemepisnej oblasti je nevyhnutné na zachovanie osobitných vlastností výrobku, ochranu jeho kvality a záruku jeho pôvodu. Takisto uľahčuje kontrolu. Hospodárske subjekty, ktoré manipulujú so šošovicou vo vymedzenej zemepisnej oblasti, majú vďaka svojim skúsenostiam vedomosti a prax, ktoré sú nevyhnutné na to, aby sa zabránilo operáciám, ktoré by mohli ovplyvniť kvalitu šošovice ‚Lentille verte du Puy‘, a najmä aby sa zabránilo prítomnosti cudzích materiálov, prachu a zvyškov minerálov v hotovom výrobku, prípadne aby sa predišlo nárazom, ktoré by mohli spôsobiť polámanie šošovice. Okrem toho, šošovica ‚Lentille verte du Puy‘ musí byť izolovaná od okolitého prostredia v nádobách na ochranu pred vlhkosťou, ktorá by zmenila jej organoleptické vlastnosti (zmena obsahu vlhkosti, zvraštená a naklíčená šošovica). Cieľom balenia vo vymedzenej zemepisnej oblasti, pri ktorom sa vylúči preprava sypanej šošovice ‚Lentille verte du Puy‘ na dlhé trasy, kde by mohla byť vystavená podmienkam, ktoré by mohli mať nepriaznivý vplyv na jej kvalitu (vlhkosť, nárazy), je ochrana organoleptických vlastností výrobku. Okrem toho, balením v zemepisnej oblasti sa znižuje riziko zmiešania šošovice ‚Lentille verte du Puy‘ so šošovicou iného pôvodu. Systém kontroly môže chrániť pôvod a vysledovateľnosť šošovice zbieranej, spracovanej a balenej v zemepisnej oblasti vytvorením spojení medzi objemami šošovice v rôznych fázach výroby až po zabalený výrobok. Napokon, vďaka baleniu v oblasti sa kontrola výrobku vykonáva bližšie k spotrebiteľovi na zabalených šaržiach alebo šaržiach pripravených na zabalenie, čo pomáha ochrániť ich kvalitu.“

Položka „Označovanie“

Údaje označovania špecifické pre toto označenie pôvodu sa zosúladili s ustanoveniami nariadenia (EÚ) č. 1151/2012 tým, že sa odstránila skratka „AOC“ a údaj „appellation d’origine contrôlée“ (registrované označenie pôvodu). Nahradili sa povinným uvádzaním symbolu CHOP Európskej únie.

Iné

V položke „Vymedzenie zemepisnej oblasti“ sa namiesto spojenia „Oblasť výroby zahŕňa dve prírodné oblasti departementu Haute-Loire: panvu Puy a vulkanické Velay“ uvádza, že „Oblasť výroby zahŕňa najmä dve prírodné oblasti departementu Haute-Loire: kotlinu Puy a vulkanickú oblasť Velay“. Za touto vetou nasleduje zoznam obcí tvoriacich zemepisnú oblasť. Touto redakčnou úpravou sa presnejšie vymedzuje zemepisná oblasť bez zmeny jej hraníc.

Položka „Prvky, z ktorých vyplýva súvislosť so zemepisným prostredím“ sa upravila s cieľom lepšie vyzdvihnúť osobitosti zemepisnej oblasti, osobitosti výrobku a súvislosť so zemepisnou oblasťou.

V prípade položiek „Zodpovedný orgán v členskom štáte“, „Skupina žiadateľov“ a „Odkazy na kontrolný orgán“: aktualizovali sa kontaktné údaje inštitútu, názov skupiny a kontaktné údaje oficiálnych kontrolných štruktúr.

Položka „Vnútroštátne požiadavky“: so zreteľom na zmeny vnútroštátnych zákonov a právnych predpisov sa položka „Vnútroštátne požiadavky“ uvádza ako tabuľka s hlavnými bodmi, ktoré majú byť predmetom kontroly, ich referenčnými hodnotami a metódami ich vyhodnotenia.

JEDNOTNÝ DOKUMENT

„LENTILLE VERTE DU PUY“

EÚ č.: PDO-FR-0202-AM02 – 18.5.2017

CHOP ( X ) CHZO ( )

1. Názov (názvy)

„Lentille verte du Puy“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Označenie pôvodu „Lentille verte du Puy“ je vyhradené pre šošovicu odrody Anicia patriacej k druhu Lens culinaris Med. s priemerom 3,25 – 5,75 mm, maximálnym obsahom vlhkosti 16 % a tmavým zelenomodrým mramorovaním na svetlozelenom pozadí, ktorá má tenkú šupku a nemúčnaté jadro.

Podiel cudzieho materiálu, prachu a zvyškov minerálov nesmie prekročiť 0,5 % z celkovej hmotnosti.

Zvraštená a naklíčená šošovica nemôže niesť CHOP „Lentille verte du Puy“.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky, od pestovania šošovice až po jej triedenie, sa uskutočňujú v zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Šošovica s označením pôvodu sa pred zabalením nesmie skladovať viac ako dva roky. Zmiešanie úrody z dvoch rokov je zakázané.

Šošovica sa uvádza na trh v obale, v ktorom bola pôvodne zabalená, pričom tento obal nesmie byť otvorený ani nejako upravený. Predaj sypanej šošovice je zakázaný.

Balenie šošovice sa uskutočňuje v zemepisnej oblasti.

Balenie v zemepisnej oblasti je nevyhnutné na zachovanie osobitných vlastností výrobku, ochranu jeho kvality a záruku jeho pôvodu. Takisto uľahčuje kontrolu.

Hospodárske subjekty, ktoré manipulujú so šošovicou vo vymedzenej zemepisnej oblasti, majú vďaka svojim skúsenostiam vedomosti a prax, ktoré sú nevyhnutné na to, aby sa zabránilo operáciám, ktoré by mohli ovplyvniť kvalitu šošovice „Lentille verte du Puy“, a najmä aby sa zabránilo prítomnosti cudzích materiálov, prachu a zvyškov minerálov v hotovom výrobku, prípadne aby sa predišlo nárazom, ktoré by mohli spôsobiť polámanie šošovice.

Okrem toho, šošovica „Lentille verte du Puy“ musí byť izolovaná od okolitého prostredia v nádobách na ochranu pred vlhkosťou, ktorá by zmenila jej organoleptické vlastnosti (zmena obsahu vlhkosti, zvraštená a naklíčená šošovica). Cieľom balenia vo vymedzenej zemepisnej oblasti, pri ktorom sa vylúči preprava sypanej šošovice „Lentille verte du Puy“ na dlhé trasy, kde by mohla byť vystavená podmienkam, ktoré by mohli mať nepriaznivý vplyv na jej kvalitu (vlhkosť, nárazy), je ochrana organoleptických vlastností výrobku.

Okrem toho, balením v zemepisnej oblasti sa znižuje riziko zmiešania šošovice „Lentille verte du Puy“ so šošovicou iného pôvodu. Systém kontroly môže chrániť pôvod a vysledovateľnosť šošovice zbieranej, spracovanej a balenej v zemepisnej oblasti vytvorením spojení medzi objemami šošovice v rôznych fázach výroby až po zabalený výrobok.

Napokon, vďaka baleniu v oblasti sa kontrola výrobku vykonáva bližšie k spotrebiteľovi na zabalených šaržiach alebo šaržiach pripravených na zabalenie, čo umožňuje ochrániť ich kvalitu.

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Zemepisná oblasť sa rozprestiera v týchto kantónoch a obciach departementu Haute-Loire:

Kantóny Puy-en-Velay-1, Le Puy-en-Velay-2, Le Puy-en-Velay-3, Le Puy-en-Velay-4, Saint-Paulien.

Obce Allègre, Alleyrac, Arlempdes, Bains, Barges, Beaulieu, Le Bouchet-Saint-Nicolas, Le Brignon, Cayres, Cerzat, Chadron, Chamalières-sur-Loire, Chavaniac-Lafayette, Costaros, Couteuges, Cussac-sur-Loire, Jax, Landos, Lantriac, Laussonne, Lavoûte-sur-Loire, Malrevers, Mazerat-Aurouze, Mazeyrat-d’Allier, Le Monastier-sur-Gazeille, Monlet, Ouides, Le Pertuis, Pradelles, Le Puy-en-Velay, Rauret, Retournac, Rosières, Saint-Arcons-d’Allier, Saint-Arcons-de-Barges, Saint-Bérain, Saint-Christophe-sur-Dolaison, Saint-Étienne-du-Vigan, Saint-Étienne-Lardeyrol, Saint-Georges-d’Aurac, Saint-Haon, Saint-Hostien, Saint-Jean-Lachalm, Saint-Martin-de-Fugères, Saint-Paul-de-Tartas, Saint-Pierre-Eynac, Saint-Vincent, Sainte-Eugénie-de-Villeneuve, Salettes, Séneujols, Siaugues-Sainte-Marie, Solignac-sur-Loire, Vielprat, Vissac-Auteyrac, Vorey.

5. Súvislosť so zemepisnou oblasťou

Špecifickosť zemepisnej oblasti

Prírodné faktory

Zemepisná oblasť označenia pôvodu „Lentille verte du Puy“ uprostred Haute-Loire je na západe ohraničená údolím Allier, na východe fonolitickým pásom Meygal, na severe radom izolovaných vrchov (Mont Bar, Fix) a na juhu pohorím Vivarais. Pokrýva prevažne dve prírodné stredne vysoké horské oblasti, čadičovú oblasť Velay a kotlinu Puy. Prevažujú rýchlo schnúce pôdy sopečného pôvodu.

Táto oblasť sa vyznačuje osobitnými klimatickými vlastnosťami. Po dlhej a tvrdej zime a jari prichádza suché a slnečné leto. Srdce Haute-Loire je v skutočnosti chránené pred zrážkovým vetrom masívom Cantal a pohorím Margeride na juhozápade a pohorím Vivarais na juhovýchode. Dažďové zrážky a/alebo búrky poháňané juhozápadnými vetrami musia vystupovať na tieto horské bariéry. Uvedeným stúpaním sa znásobujú dažde na úbočiach so západným vetrom a vytvára sa „föhnový“ efekt na východe v zemepisnej oblasti, ktorý sa prejavuje poklesom zrážok, zriedením oblačnosti, silnejším slnečným svitom a prítomnosťou silnejších, suchších a teplejších vetrov. Výsledkom je, že kumulatívny vplyv nedostatku dažďa, slnka, vysokých teplôt a vetra v mesiacoch júl a august spôsobuje veľký nedostatok vody.

Ľudské faktory

Pestovanie šošovice v oblasti Velay siaha pravdepodobne do 11. alebo 13. storočia, či dokonca do rímskeho obdobia, o čom svedčí objav nádoby obsahujúcej šošovicu z tohto obdobia.

Povesť šošovice „Lentille verte du Puy“ rýchlo prilákala nekalú konkurenciu, ako bol dovoz zelenej šošovice z Ruska a Nemecka pod názvom Puy pred prvou svetovou vojnou alebo rozmach pestovania zelenej šošovice s názvom Puy v Alžírsku a Maroku v dvadsiatych rokoch 20. storočia. Hoci osivo pochádzalo z Puy, dovezené výrobky svojou kvalitou nikdy nekonkurovali pôvodným výrobkom.

Aktivity miestnych výrobcov a obchodníkov zacielené na uznanie originality výrobku a predchádzanie podvodom vyústili 17. januára 1935 do rozsudku prvostupňového občianskeho súdu v Puy, ktorý uznal označenie „Lentille verte du Puy“ ako označenie pôvodu. Vyhláška, ktorou sa vymedzilo registrované označenie pôvodu, bola prijatá 7. augusta 1996.

Pestovatelia šošovice „Lentille verte du Puy“ nadobudli v priebehu času súbor zručností, napríklad pri výbere plôch na pestovanie alebo pri stanovení optimálnych dátumov sejby a zberu. To isté platí pre podniky, ktoré sa podieľajú na zbere, skladovaní a triedení šošovice „Lentille verte du Puy“. Vďaka desiatkam rokov skúseností získali dokonalú kontrolu nad uchovávaním a triedením šošovice (zvládnutie obsahu vlhkosti a čistoty šarží, sušenie v prípade potreby).

Špecifickosť výrobku

Šošovica „Lentille verte du Puy“ má tenkú šupku a nemúčnaté jadro, vďaka čomu sa rýchlo uvarí.

Príčinná súvislosť

Existuje určujúci vplyv klimatických aspektov na priebeh vegetačného cyklu šošovice a na špecifickosť tohto označenia.

Pestovanie šošovice „Lentille verte du Puy“ sa totiž sústreďuje v klimatickej oblasti s pomerne nízkou teplotou z dôvodu nadmorskej výšky, ktorá obmedzuje vegetačný cyklus. V štádiu dozrievania rastliny sa táto oblasť vyznačuje bohatým slnečným svitom, nízkymi zrážkami a suchými a teplými vetrami, čo spôsobuje vznik intenzívneho vodného stresu, ktorý vedie k predčasnému vysychaniu.

Šošovica „Lentille verte du Puy“ si vďaka tejto klimatickej postupnosti a predčasnému nástupu fázy vysychania udržiava neúplnú chemickú a fyzickú zrelosť. Dozrievanie vonkajšieho obalu (integumentu) a ukladanie zásob do semena (predovšetkým škrobového) sa preruší ešte pred úplným dozretím, čím šošovica získava tenkú šupku a nemúčnaté jadro.

Počas varenia zloženie semien a priepustnosť integumentov, ktoré súvisia so zastavením dozrievania šošovice, napomáhajú prenikanie vody do semena a jeho zmäknutie, čo umožňuje rýchlejšie uvarenie.

Uvedený vplyv podnebia dopĺňa geologický aspekt pôd prevažne vulkanického typu, ktoré sú priaznivé pre rast koreňového systému, a ich vlastnosti pri zadržiavaní vody, ktoré sú osobitne vhodné pre túto plodinu.

Know-how pestovateľov pri pestovaní šošovice „Lentille verte du Puy“ prispieva k získaniu jej osobitných vlastností. Tieto vlastnosti sa zachovávajú vďaka majstrovstvu a technickým zručnostiam hospodárskych subjektov na konci výrobného reťazca pri skladovaní a triedení šošovice „Lentille verte du Puy“.

Osobitné vlastnosti šošovice „Lentille verte du Puy“ potvrdzuje veľmi dobrá povesť tohto výrobku. Prieskum, ktorý sa uskutočnil v roku 1934 ešte pred procesom, ktorým sa šošovica „Lentille verte du Puy“ uznala ako označenie pôvodu, umožnil preukázať, že spotrebitelia vždy uprednostňovali šošovicu vypestovanú v oblasti Puy pre jej osobitné vlastnosti: tenšiu šupku, jadro, ktoré je menej múčnaté a jemnejšie ako v prípade iných druhov šošovice, a kratší čas varenia. Dnes si šošovicu „Lentille verte du Puy“ ctia najväčší šéfkuchári.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://info.agriculture.gouv.fr/gedei/site/bo-agri/document_administratif-76a73f6a-84af-4d8c-a107-b511c0f82488/telechargement

(1) Ú. v. EÚ L 343, 14.12.2012, s. 1.